**Salacgrīvas novada domes**

**„Jauniešu biznesa plānu konkurss komercdarbības uzsākšanai Salacgrīvas novadā”**

**konkursa nolikums**

**I.Vispārīgie jautājumi**

1. Nolikums nosaka kārtību, kādā Salacgrīvas novada jaunieši vecumā no 18-30 gadiem var piedalīties konkursā „Jauniešu biznesa plānu konkurss komercdarbības uzsākšanai Salacgrīvas novadā.”
2. Konkursu rīko Salacgrīvas novada domes uzņēmējdarbības atbalsta centrs, kas atrodas Salacgrīvā, Smilšu ielā 9 . Konkursa rīkotāja pilnvarotā kontaktpersona ir Dzintra Eizenberga, tel. +37164071985, e-pasta adrese: Dzintra.eizenberga@salacgriva.lv.
3. Konkursa mērķis – stimulēt jaunu komersantu veidošanos novadā, motivējot jauniešus sava biznesa veidošanai.
4. Konkursa uzvarētāji iegūst tiesības noslēgt līgumu ar Salacgrīvas novada domi (turpmāk tekstā arī – Pašvaldība) par naudas līdzekļu saņemšanu no Salacgrīvas novada privatizācijas fonda līdzekļiem komersantu izveidošanai un komercdarbības uzsākšanai.
5. Konkursa īstenošanai piešķirts finansējums EUR 20 000.00 (divdesmit tūkstoši eiro) apmērā no Salacgrīvas novada domes privatizācijas fonda līdzekļiem.
6. Pieteikšanās konkursam tiek izsludināta no 2018.gada 1.janvāra līdz gada beigām vai attiecīgi līdz laikam, kamēr pietiek konkursa īstenošanai piešķirtais finansējums.

**II. Konkursa izsludināšana**

1. Konkursa rīkotājs paziņojumu par tā sākšanu publicē interneta mājas lapā http://www.salacgriva.lv.
2. Paziņojumā tiek norādīta šāda informācija:
	1. konkursa rīkotājs;
	2. konkursa nosaukums;
	3. konkursa pieteikumu iesniegšanas vieta;
	4. konkursa pieteikumu iesniegšanas termiņš;
	5. kontaktinformācija.
3. Ar konkursa nolikumu var iepazīties:
	1. interneta mājas lapā http://www.salacgriva.lv;
	2. Salacgrīvas novada domē Uzņēmējdarbības atbalsta centrā;
	3. Salacgrīvas vidusskolā pie Komerczinību pasniedzēja, darba dienās no plkst. 9:00 līdz 15:00;
	4. nosūtot pieprasījumu par papildus informāciju, kā arī neskaidros jautājumus uz e-pasta adresi: Dzintra.eizenberga@salacgriva.lv.

**III. Pretendentam noteiktās prasības**

1. Konkursa pieteikumu var iesniegt fiziska persona – Salacgrīvas novadā deklarēts jaunietis vecumā no 18–30 gadiem, kurš apņemas nodibināt un reģistrēt komercreģistrā komersantu un uzsākt komercdarbību Salacgrīvas novadā, ja tiks pieņemts lēmums par naudas līdzekļu piešķiršanu.
2. Pretendents iepriekš nav veicis uzņēmējdarbību un nav īpašnieks jau esošam uzņēmumam.
3. Konkursa vērtēšanā prioritāte tiks dota tiem pretendentiem, kuri:

12.1 projektā nodrošinās jaunu darba vietu radīšanu;

12.2. nodrošina līdzfinansējumu ne mazāku par 15% ;

12.3. plāno veikt komercdarbību tādās nozarēs, kurām iepriekšējās Pašvaldības komercdarbības atbalsta kārtās nav piešķirts atbalsts.

**IV. Atbalstāmās un neatbalstāmās izmaksas**

1. Vienam konkursa uzvarētājam atbalsta summa nepārsniedz EUR 2500 (divi tūkstoši pieci simti eiro).
2. Par atbalstāmām tiek noteiktas izmaksas, kas tieši saistītas ar komercdarbības izveidi, sākotnējiem ieguldījumiem komercdarbības pamatlīdzekļos, kā arī nemateriāliem ieguldījumiem, projekta tāmes izmaksām:
	1. specifiskas tehnikas un/vai iekārtas iegādi;
	2. ārpakalpojumu izdevumiem:
		1. grāmatvedības;
		2. juriskonsulta;
		3. uzņēmuma reģistrācijas izmaksas
	3. interneta mājas lapas izstrādi;
	4. licenču iegādi;
	5. specifiska rakstura datorprogrammu iegādi;
	6. specifiska rakstura darbaspēka apmācību;
	7. preču zīmes reģistrāciju;
	8. telpu remontu izmaksas, ja ir telpu nomas līgums;
	9. patentu reģistrāciju Latvijas Republikas Patentu valdē;
	10. citām pamatotām vajadzībām (lēmumu par pamatotību pieņem konkursa vērtēšanas komisija balsojot).
3. Par neatbalstāmām izmaksām tiek noteiktas:
	1. izmaksas, kas radušās pirms līguma ar Pašvaldību noslēgšanas;
	2. konkursa pieteikuma sagatavošanas izmaksas;
	3. darba alga;
	4. visas citas izmaksas, izņemot tās, kas iekļautas šī nolikuma 134. punktā;
4. Konkursa vērtēšanas komisija nepiešķir komercdarbības atbalstu, ja no konkursa pieteikuma izriet, ka iegādājamās vienības paredzēts izmantot personīgiem nolūkiem.

**V. Konkursa pieteikuma iesniegšana**

1. Konkursa pieteikuma iesniegšanas veidi:
	1. cauršūts (caurauklots) konkursa pieteikums ievietojams aizlīmētā aploksnē ar norādi „Pieteikums „Jauniešu biznesa plānu konkurss komercdarbības uzsākšanai Salacgrīvas novadā.” konkursam” un personīgi iesniedzams Salacgrīvas novada domē, Liepupes pagasta pārvaldē vai Ainažu pilsētas pārvaldē. Uz aploksnes jānorāda informācija par iesniedzēju un kontaktadrese;
	2. Konkursa pieteikumu nosūtot pa pastu Salacgrīvas novada domei, Smilšu iela 9, Salacgrīva, Salacgrīvas nov., LV4033, ar norādi konkursam.
2. Konkursa pieteikumam ir šādas sastāvdaļas:
	1. aizpildīta konkursa pieteikuma veidlapa (1. pielikums);
	2. aizpildītas finanšu prognožu lapas un naudas plūsma .
	3. esošā/ plānotā komersanta kompetences cilvēku dzīves un darba apraksts
	4. nodomu protokolu par lietošanas tiesību piešķiršanu projekta īstenošanas vietai vai īpašuma tiesību apliecinošus dokumentus par projekta īstenošanas vietu.
3. Konkursa pieteikuma veidlapa un tai pievienojamie dokumenti jāsagatavo datorrakstā un valsts valodā.

**VI. Konkursa pieteikumu vērtēšana un rezultātu pasludināšana**

1. Konkursa vērtēšanas komisiju ar rīkojumu apstiprina Salacgrīvas novada domes priekšsēdētājs, kurš ir konkursa vērtēšanas komisijas priekšsēdētājs.
2. Konkursa vērtēšanas komisija iepazinusies ar iesniegtiem pieteikumiem nosaka laiku, kad pretendents klātienē sniegs savas biznesa idejas un plāna prezentāciju un atbildes uz konkursa komisijas uzdotajiem jautājumiem.
3. Par konkursa uzvarētājiem pasludina konkursa pretendentus, kuru konkursa pieteikums pēc vērtēšanas kritērijiem saņēmis vismaz pusi no iespējamiem punktiem.
4. Ja nav iespējams noteikt precīzu konkursa pieteikumu vietu kārtību arī pēc 22. punktā norādītās kārtības, tad par uzvarētāju lemj konkursa vērtēšanas komisija balsojot. Ja balsošanā radies vienāds konkursa vērtēšanas komisijas locekļu balsu sadalījums, izšķirošās balss tiesības ir konkursa vērtēšanas komisijas priekšsēdētājam.
5. Konkursa vērtēšanas komisija lēmumu par konkursa rezultātiem pieņem ne vēlāk kā 30 darba dienu laikā pēc konkursa pieteikumu iesniegšanas termiņa beigām.
6. Konkursa vērtēšanas komisijas lēmums par konkursa rezultātiem tiek:
	1. publicēts interneta mājas lapā http://www.salacgriva.lv;
	2. rakstiski paziņots visiem konkursa dalībniekiem, nosūtot vēstuli uz konkursa pieteikumā norādīto kontaktadresi.
7. Konkursa uzvarētājiem tiek nosūtīta vēstule ar uzaicinājumu slēgt līgumu par naudas līdzekļu saņemšanu no Salacgrīvas novada domes privatizācijas fonda komersantu izveidošanai un komercdarbības uzsākšanai.
8. Konkursa rīkotājs patur tiesības pirms līguma ar Pašvaldību noslēgšanas:
	1. pieprasīt no konkursa uzvarētāja papildus informāciju;
	2. pārcelt konkursa pieteikuma norādītās plānotās izmaksu pozīcijas starp atbalstāmajām un neatbalstāmajām izmaksām.

**VII .Vērtēšanas kritēriji**

1. Vērtēšana notiek pēc vērtēšanas kritērijiem – maksimālā punkta summa – 50, kas veidojas no šādām
	1. Biznesa plāna idejas oriģinalitātes novērtējums – 10 p.
	2. Biznesa plāna novērtējums- 5 p.
	3. Pretendenta līdzfinansējums ne mazāks par 15 % projekta īstenošanā – 5 p.
	4. Produkts/ pakalpojums (izaugsmes iespēja, cenu politika, tehnoloģiskie risinājumi, dzīvotspēja, radīta jauna darba vieta ) – 15 p.
	5. Komercdarbību plāno uzsākt tādās nozarēs, kurām iepriekšējās kārtās Pašvaldība atbalstu nav piešķīrusi – 5 p
	6. Plānotais finanšu stāvoklis (ieņēmumu ticamība, izmaksu sabalansētība) -10 p.

**VIII. Konkursa pretendenta tiesības un pienākumi**

1. Konkursa pretendents ir tiesīgs pirms konkursa pieteikumu iesniegšanas termiņa beigām atsaukt iesniegto konkursa pieteikumu.
2. Konkursa pretendents ir atbildīgs par konkursa pieteikumā ietvertās informācijas patiesumu.
3. Konkursa pretendentam ir pienākums ievērot šo konkursa nolikumu. Konkursa pretendentam projekta īstenošana jāuzsāk viena mēneša laikā pēc paziņojuma saņemšanas par konkursa uzvarētāju, reģistrējoties komercreģistrā.

**IX. Naudas piešķiršanas kārtība**

1. Konkursa uzvarētājam atbalsta lielums tiek noteikts pamatojoties uz konkursa pieteikumā iekļauto informāciju.
2. Naudas izmaksa notiek divās daļās:
	1. pirmā daļa 50% apmērā no rezervētās naudas pēc līguma ar Pašvaldību parakstīšanas, kā avansa maksājums; (klāt jāpievieno komercreģistra apliecības kopija)
	2. otrā daļa atlikušās summas apmērā pēc atskaites iesniegšanas par avansa summas izlietojumu.
3. Konkursa uzvarētājs naudas saņemšanai norāda savu (komersanta) bankas norēķinu kontu.
4. Konkursa rīkotājs patur tiesības samazināt izmaksājamo naudas summu, ja:
	1. naudas saņēmēja iesniegtajos izdevumus apliecinošajos dokumentos iekļautās summas nepamatoti pārsniedz tirgus cenas;
	2. naudas saņēmējs ir izlietojis mazāku finanšu līdzekļu apjomu par to, kāds norādīts līgumā ar Pašvaldību.
5. Konkursa rīkotājs patur tiesības neizmaksāt naudu, ja konkursa uzvarētājs:
	1. līdz noteiktā termiņa beigām, kas atrunāts 31 punktā , nav iesniedzis visus prasītos dokumentus;
	2. līdz noteiktā termiņa beigām nav noslēdzis līgumu ar Pašvaldību.
6. Konkursa rīkotājs patur tiesības likt atmaksāt izmaksāto atbalsta summu, ja atbalsta saņēmējs:
	1. nav iesniedzis izdevumus apliecinošos dokumentus atbilstoši līgumam;
	2. tam piešķirto naudu bez iepriekšējas saskaņošanas izlietojis citu mērķu sasniegšanai kā norādīts līgumā ar Pašvaldību;
	3. piešķirto atbalstu izlietojis personīgā labuma gūšanai, nevis komercdarbības uzsākšanai;
	4. pārkāpis vai nav izpildījis citus līguma nosacījumus un pēc rakstiska brīdinājuma saņemšanas, nav novērsis minētos pārkāpumus

**X. Kontroles mehānisms**

1. Konkursa rīkotājs patur tiesības līguma darbības laikā veikt pārbaudes naudas saņēmēja darbības vietā, lai pārliecinātos par:
	1. iegādāto materiālo vērtību atrašanos komercdarbības veikšanas vietā;
	2. komercdarbības norisi.
2. Konkursa uzvarētājs katru ceturksni ir pienākums iesniegt Salacgrīvas novada domē attaisnojuma dokumentus kopijas, kas apliecina piešķirto līdzekļu izlietojumu plānotajiem mērķiem.
3. Komersants tiek uzraudzīts un darbība sekmīgi jānodrošina vismaz 3 gadus no līguma noslēgšanas.

**XI. Noslēguma jautājumi**

1. Persona, kura konkursa uzvarētāja vārdā paraksta līgumu ar Pašvaldību, ir personīgi materiāli atbildīga par naudas līdzekļu izlietojumu saskaņā ar tajā esošo plānoto izmaksu tāmi.